Document ID: 32003D0654

Komisjoni otsus,
8. september 2003,
millega kehtestatakse viinamarjakasvatusalade statistiliste vahevaatluste andmete masinloetavale kujule viimise standardkood ja -eeskirjad
(teatavaks tehtud numbri K(2003) 3191 all)
(EMPs kohaldatav tekst)
(2003/654/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 5. veebruari 1979. aasta määrust (EMÜ) nr 357/79 viinamarjakasvatusalade statistiliste vaatluste kohta, [1] viimati muudetud määrusega (EÜ) nr 2329/98, [2] eriti selle artikli 5 lõiget 6 ja artikli 6 lõiget 7,
ning arvestades järgmist:
(1) Komisjoni 8. juuli 1980. aasta otsust 80/765/EMÜ, millega kehtestatakse viinamarjakasvatusalade statistiliste vahevaatluste andmete masinloetavale kujule viimise standardkood ja -eeskirjad, [3] on mitu korda oluliselt muudetud [4]; nimetatud otsus tuleks selguse ja otstarbekuse huvides kodifitseerida.
(2) Määruse (EMÜ) nr 357/79 kohaselt peavad liikmesriigid esitama komisjonile viinamarjakasvatusalade põhi- ja vahevaatluste raames kogutud andmed geograafiliste üksuste kaupa tabelite kujul ning need üksused määratakse kindlaks nimetatud määruse artiklis 8 ettenähtud korra kohaselt, st komisjoni otsusega, mis on tehtud pärast alalise põllumajandusstatistika komitee arvamuse saamist.
(3) Liikmesriigid, kes töötlevad oma vaatlustulemusi elektrooniliselt, peavad esitama need tulemused komisjonile masinloetaval kujul. Vaatlustulemuste edastamise koodid määratakse samuti kindlaks määruse (EMÜ) nr 357/79 artiklis 8 sätestatud korras.
(4) Liikmesriigid peaksid praktilistel põhjustel edastama määruse (EMÜ) nr 357/79 artiklis 6 osutatud andmed ka masinloetaval kujul.
(5) Käesoleva otsusega ettenähtud meetmed on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
Need liikmesriigid, kes töötlevad oma vaatlustulemusi elektrooniliselt, esitavad määruse (EMÜ) nr 357/79 artiklites 5 ja 6 sätestatud masinloetavad andmed magnetlindil.
Artikkel 2
Määruse (EMÜ) nr 357/79 artiklites 5 ja 6 sätestatud andmete magnetlindile viimise kood ja eeskirjad on kehtestatud käesoleva otsuse I ja II lisas.
Artikkel 3
Otsus 80/765/EMÜ tunnistatakse kehtetuks.
Viiteid nimetatud kehtetuks tunnistatud otsusele käsitatakse viidetena käesolevale otsusele ning neid tõlgendatakse kooskõlas IV lisa vastavustabeliga.
Artikkel 4
Käesolev otsus on adresseeritud liikmesriikidele.
Brüssel, 8. september 2003

Labels: 12
6